Rassie bring Duane allig terug na SADuane Vermeulen tydens ‘n Bokoefening (Foto: SA Rugby) Dit is nou byna seker dat die SA Rugbyunie (Saru) se nuwe rugbydirekteur, Rassie Erasmus, sy sin gaan kry om Duane Vermeulen terug te lok Suid-Afrika toe. Uit Europa word berig dat Vermeulen aan ʼn Franse sportkoerant bevestig het dat hy nie sy kontrak met die klub Toulon gaan hernu nie. Dit verstryk einde die huidige seisoen wat tot Junie duur. Daar word bespiegel dat hy ʼn tweeledige kontrak met Saru en die Stormers – vir wie hy gespeel het voor hy Frankryk toe is – sal sluit. Dit is ʼn ope geheim dat Erasmus Vermeulen as ʼn moontlike Springbokkaptein in gedagte het en hom graag in Suid-Afrika wil terug hê. Trouens, die groot en verwoestende agsteman was die gunsteling om die Bokkaptein te word toe Toulon in Junie 2015 uit die bloute aangekondig het dat hy sy diens kragtens ʼn 3-jaarkontrak bekom het. Die 31-jarige Vermeulen, wat Suid-Afrika 39 keer verteenwoordig het, het die Boktrui die afgelope twee jaar weens beserings min gedra.